Vara se anunță una foarte așteptată pentru toți bucureștenii, care își vor vota candidatul pentru Primăria Capitalei. Bucureștenii vor merge la urne pe data de 9 iunie pentru a-și alege viitorul primar general.
Campania electorală a luat startul, iar Ilie Năstase a ținut să-și exprime cât se poate de clar preferința. Fostul lider ATP, care s-a contrat recent cu Florin Talpan, a anunțat public, prin intermediul unui mesaj video, că o susține pe Gabriela Firea în cursa pentru Primăria Capitalei, la alegerile de pe 9 iunie.
„Știu că se apropie alegerile la Primăria Capitalei. Am făcut și eu treaba asta cu mulți ani în urmă. O susțin pe doamna Firea pentru că dânsa a mai fost la primărie, știe ce face. Nu a terminat proiectele pe care trebuia să le termine și o să le termine acum.
Îi doresc mult succes și baftă!”, a spus Ilie Năstase în mesajul video de susținere pentru candidata la Primăria Capitalei, Gabriela Firea, care a și postat clipul pe contul oficial de Facebook.
Mesajul video a fost filmat chiar în fața statuii care îl întruchipează pe „Nasty“, realizată după o fotografie celebră. Fotografia datează din 1974, dintr-un meci câștigat de Ilie Năstase împotriva lui Guillermo Vilas.
Ilie Năstase a fost foate ferm, spunând că merge pe mâna candidatei Gabriela Firea în lupta pentru postul de primar general al capitalei, care candidează din partea Partidului Social-Democrat, condus de Marcel Ciolacu.
Mesajul oferit de Ilie Năstase nu este primul mesaj de susținere primit de Gabriela Firea de la elite ale sportului. O altă mare glorie a sportului românesc, Nadia Comăneci, i-a oferit un mesaj de susținere Gabrielei Firea, chiar de peste Ocean.
Mesajul video al Nadiei Comăneci a venit la doar două zile de la startul campaniei electorale. Fosta gimnastă de nota zece a spus că va merge pe mâna Gabrielei Firea, asemenea lui Ilie Năstase.
Gabriela Firea este singurul candidat femeie care s-a înscris în lupta pentru Primăria Capitalei. De altfel, aceasta a mai condus Bucureștiul între 2016 și 2020, unde a atins rezultate majore în infrastructură, atragere de fonduri europene, în domeniul cultură sau sportiv, modernizarea transportului public sau a sistemului de termoficare.